चेल्सीको उत्कृष्ट पुनरागमन
वैकल्पिक खेलाडी ओलिभियर जिरुडको दुई गोल मदतले चेल्सीले इंग्लिस प्रिमियर लिगअन्तर्गत शनिबार साउथह्याम्पटनलाई ३–२ ले पराजित गरेको छ ।
साउथह्याम्पटन — वैकल्पिक खेलाडी ओलिभियर जिरुडको दुई गोल मदतले चेल्सीले इंग्लिस प्रिमियर लिगअन्तर्गत शनिबार साउथह्याम्पटनलाई ३–२ ले पराजित गरेको छ ।एक समय खेलमा २–० ले पछाडि परेको चेल्सीले ८ मिनेट अन्तरमा ३ गोल गरेपछि अर्को सिजन च्याम्पियन्स लिगमा छनोट हुने सम्भावना पनि जीवितै राखेको छ । घरेलु मैदानमा २ गोलको अग्रता गुमाएको साउथह्याम्पटन भने रेलिगेसन क्षेत्रमै अडिएको छ ।घरेलु टोलीका लागि डुसान टाडिच र डेब्यू गरिरहेका जान बेड्नारेकले गोल गरेका थिए । तर दोस्रो हाफमा जिरुडले दुई तथा इडेन हाजार्डले एक गोल गरेपछि चेल्सीले जित दर्ता गर्न सफल रह्यो । दुवै टोली अर्को साता हुने एफए कपको सेमिफाइनलमा भिड्दै छन् ।सेभिया–भिल्लारियल बराबरसेभिल– स्पेनिस ला लिगाअन्तर्गत शनिबार सेभिया र भिल्लारियलको खेल २–२ को बराबरीमा टुंगिएको छ । एक समय २–० ले पछाडि परेर १० खेलाडीमा रहेको अवस्थामा पेनाल्टी चुकाएको सेभिया अन्तिम समयमा दुई गोल गर्दै खेल बराबरी गर्न सफल भयो । भिल्लारियलले ड्यानियल राबा र कार्लोस बाकाको गोलमा २–० को अग्रता लिएको थियो । विसाम बेन येडर दोहोरो पहेँलो कार्ड पाएपछि १० खेलाडीमा समेटिएको सेभियाका नोलिटोले पेनाल्टी चुकाएका थिए । लगत्तै उनले गोल गरे । त्यसको ५ मिनेट नबित्दै स्टिभन एन्जोन्जीले गोल गरेर खेल बराबरीमा ल्याए ।